
DĖL VAIKO TEISIŲ APSAUGOS KONTROLIERĖS ATLIKTO TYRIMO

              Vaiko teisių apsaugos kontrolierė 2025 m. atliko tyrimą dėl tėvų komitetų veiklos, rinkliavų ir jų poveikio vaikų teisėms ikimokyklinio ugdymo įstaigose 60 savivaldybių. Tyrimo išvados:
Tėvų įsitraukimas į ikimokyklinio ugdymo įstaigos veiklą: komitetai, tarybos ir kitos
dalyvavimo formos
              Ikimokyklinio ugdymo įstaigos Lietuvoje – ne tik vieta, kur vaikai įgyja socialinių įgūdžių, bet ir bendruomenė, kurioje tėvai gali dalyvauti ugdymo įstaigos gyvenime bei prisidėti prie sprendimų
priėmimo. Švietimo įstatymas garantuoja tėvų teisę dalyvauti švietimo įstaigos bendruomenės valdyme, todėl tėvų dalyvavimas vyksta įvairiomis formomis, įskaitant tėvų komitetų, tarybų ar grupių atstovų veiklą.
             Tėvų komitetas – tai grupės lygmens iniciatyva, kuri gali būti sudaroma grupės tėvų sprendimu. Komiteto nariai palaiko ryšį su auklėtojais, koordinuoja kasdienio ugdymo klausimus bei
bendravimą tarp grupės tėvų ir įstaigos administracijos. Dažniausiai tėvų komitetas nėra formalus
teisės aktų numatytas organas, o veikia kaip pagalbinė struktūra grupės lygiu, atstovaujanti tėvų interesams.
             Tėvų taryba yra viena iš galimų tėvų dalyvavimo formų švietimo įstaigoje, kurios sudarymas
priklauso nuo įstaigos vidinių nuostatų. Ji gali apimti atstovus iš visų grupių, teikti pasiūlymus įstaigos vadovui ir prisidėti prie ugdymo, vaikų saugos bei bendruomenės veiklos. Nors Švietimo įstatyme nėra tiesiogiai numatyta privaloma tėvų tarybos sudarymo nuostata ikimokyklinėms įstaigoms, tokia forma dažnai pasirenkama siekiant sistemingo tėvų dalyvavimo ir skaidrumo sprendimų priėmime. Praktikoje pasitaiko, kad kai kuriuose darželiuose grupių lygmens tėvų komitetų nėra, tačiau tėvai vis tiek gali aktyviai dalyvauti įstaigos veikloje įvairiomis formomis, ypač tais atvejais, kai jie negali ar nenori prisidėti finansiškai. Tai gali būti:
             1. Savanoriškas darbas ir pagalba.
             Tėvai gali savanoriškai padėti organizuoti renginius, atlikti administracines užduotis, ruošti ar tvarkyti ugdymo priemones. Tokia parama leidžia tėvams aktyviai dalyvauti įstaigos gyvenime ir prisidėti prie jos veiklos kitais būdais, nepatiriant finansinės naštos.
             2. Laiko įnašai.
            Vietoje piniginių įmokų tėvai gali skirti savo laiką, pavyzdžiui, padėdami prižiūrėti vaikus ekskursijų, švenčių ar kitų užsiėmimų metu. Tai – tiesioginis dalyvavimas ugdymo procese, stiprinantis bendruomeniškumą ir tėvų ryšį su įstaiga.
             3. Medžiagų ar paslaugų teikimas.
             Tėvai, turintys tam tikrų įgūdžių ar resursų, gali prisidėti pateikdami ugdymo priemonėms reikalingas medžiagas (pvz., popierių, knygas, lavinamuosius žaislus) arba siūlydami paslaugas (pvz.,
siuvimo, remonto darbų). Tai sumažina įstaigos sąnaudas ir leidžia tėvams reikšmingai prisidėti prie
bendruomenės gerovės.
             Nepriklausomai nuo formos, tėvų aktyvumas sustiprina darželio bendruomenę, prisideda prie
vaikų saugios ir kokybiškos ugdymo aplinkos kūrimo ir padeda įgyvendinti Švietimo įstatyme numatytą tėvų teisę dalyvauti švietimo įstaigos gyvenime.
              Tėvų savanoriškų įnašų praktika savivaldybių ikimokyklinėse įstaigose
             Išanalizavus 60 savivaldybių pateiktą informaciją, nustatyta, kad ugdymo įstaigos tiesiogiai
rinkliavų iš tėvų nevykdo. Papildomų įnašų rinkimas dažniausiai grindžiamas tėvų komitetų ar aktyvių tėvų iniciatyva, sprendimus priimant tėvų susirinkimuose ar tarybose, kai kuriais atvejais derinant juos su ugdymo įstaigos administracija. Tai rodo, kad papildomi savanoriški įnašai ikimokyklinio ugdymo įstaigose yra plačiai paplitę ir jų organizavimo forma priklauso nuo vietos bendruomenės aktyvumo. Analizuojant konkrečius skaičius, iš 60 savivaldybių net 39 nurodė, kad tėvų komitetai arba aktyvūs tėvai organizuoja papildomas neformaliojo ugdymo veiklas, kurias finansuoja tėvai savanoriškai. Ši praktika pasitaiko tiek didmiesčiuose (pvz., Vilnius, Klaipėda, Šiauliai), tiek mažesnėse ar kaimiškose teritorijose (pvz., Raseiniai, Utena, Švenčionys, Zarasai, Kalvarija). Tokiu būdu galima teigti, kad tėvų savanoriškas įsitraukimas nėra priklausomas nuo savivaldybės dydžio ar vietovės pobūdžio, o labiau nuo bendruomenės iniciatyvumo. Tuo tarpu 21 savivaldybė nurodė, kad tėvų savanoriški įnašai nėra renkami (pvz., Akmenės, Alytaus r., Birštono, Biržų, Ignalinos, Jonavos, Kazlų Rūdos, Kupiškio, Tauragės r. ir kt.). Tai leidžia daryti išvadą, kad nors papildomų įnašų praktika yra gana paplitusi, ji nėra universali ir priklauso nuo vietos tradicijų, įstaigos administracijos požiūrio bei tėvų aktyvumo.
              Analizuojant duomenis, galima konstatuoti keletą tendencijų:
              1. Tėvų savanoriški įnašai dažniausiai susiję su papildomomis ugdymo veiklomis, o ne su
pagrindinėmis ugdymo paslaugomis.
              2. Organizaciniai sprendimai dažniausiai priimami kolegialiai – tėvų susirinkimuose ar tarybose.
              3. Savanoriškų įnašų paplitimas rodo bendruomenės aktyvumą ir norą prisidėti prie vaikų
ugdymo.
Tėvų savanoriškų įnašų paskirtis ikimokyklinio ugdymo įstaigose ir teisiniai principai
              Praktikoje tėvų savanoriški įnašai dažniausiai skiriami papildomoms iniciatyvoms, kurios nėra būtinos ikimokyklinio ugdymo programos vykdymui, tačiau gali praturtinti vaikų patirtį bei ugdymo aplinką. Įvertinus 60 savivaldybių pateiktus duomenis, nustatyta, kad tėvų savanoriški įnašai dažniausiai naudojami edukacinėms išvykoms ir ekskursijoms (pvz., muziejams, teatrams, pažintinėms kelionėms), šventėms (Kalėdoms, išleistuvėms, gimtadieniams), dovanoms vaikams ar simbolinėms dovanoms pedagogams, pratybų sąsiuviniams, papildomoms ugdymo priemonėms ar kūrybinėms veikloms, taip pat aplinkos gerinimui ar socialinėms akcijoms (pvz., „Pyragų dienai“, „Solidarumo bėgimui“). Svarbu pabrėžti, kad pagal galiojančius teisės aktus savanoriški įnašai negali būti privalomi ir negali tapti sąlyga vaiko dalyvavimui ugdymo procese. Tėvai turi teisę atsisakyti tokių įnašų, ir tai jokiu būdu negali turėti neigiamų pasekmių vaikui – jis negali būti diskriminuojamas, ribojamas ar šalinamas iš veiklų dėl tėvų finansinių sprendimų. Dalyvavimas visose ugdymo veiklose turi būti užtikrintas visiems vaikams. Atsižvelgiant į tai, darytina išvada, kad nors tėvų savanoriški įnašai gali papildyti ugdymo turinį ir pagerinti vaikų patirtį, tačiau būtina užtikrinti tikrą savanoriškumą, kad nebūtų pažeista vaiko teisė dalyvauti ugdymo procese, o šeimos finansinės galimybės neturėtų įtakos vaiko ugdymo kokybei. Pabrėžtina – privalomų rinkliavų nustatymas draudžiamas, o tėvai turi teisę atsisakyti dalyvauti bet kokiose rinkliavose be neigiamų pasekmių jų vaikui.
Aiškus informavimas apie savanoriškas rinkliavas darželyje: tėvų teisė žinoti ir pasirinkti
             Tėvų dalyvavimas ikimokyklinio ugdymo įstaigos gyvenime apima ne tik kasdienį bendradarbiavimą dėl vaikų ugdymo, bet ir teisę būti tinkamai informuotiems apie bet kokias papildomas rinkliavas ar bet kokius kitokius savanoriškus įnašus, renkamus grupės reikmėms. Praktikoje dažnai kyla klausimų dėl tokių įmokų teisinio pobūdžio, ypač – ar jos gali būti privalomos
ir kokios pasekmės galimos tėvams, kurie nusprendžia neprisidėti finansiškai. Teisinis reguliavimas šioje srityje yra aiškus ir nuoseklus. Pagal Lietuvos Respublikos švietimo įstatymo principus kiekvienas vaikas turi teisę į ugdymą ir lygias galimybes dalyvauti visose ugdymo įstaigos veiklose, nepriklausomai nuo šeimos finansinės padėties ar tėvų sprendimų dėl savanoriškų įmokų. Todėl bet kokios darželyje renkamų lėšų formos – įskaitant rinkliavas už ekskursijas, edukacines veiklas, priemones ar šventes – gali būti tik savanoriškos. Privalomų įmokų nustatymas prieštarautų teisės aktams, o neprisidėjimas negali turėti jokių neigiamų pasekmių vaikui, įskaitant ribojimą dalyvauti veiklose ar suteikiamose paslaugose. Esminė darželio atsakomybė – užtikrinti skaidrų ir pakankamą informavimą. Rinkliavos tikslas, numatoma suma, savanoriškumo statusas ir aiški nuostata, kad vaiko dalyvavimas veikloje nepriklausys nuo tėvų sprendimo, turi būti nurodyti kiekviename pranešime. Ugdymo įstaigos gali pasitelkti įvairius informavimo kanalus – elektroninį dienyną, vidines informacines sistemas, grupių stendus ar oficialius pranešimus tėvams. Praktikoje rekomenduotina naudoti standartizuotą formuluotę, pavyzdžiui: „Rinkliava yra savanoriška. Vaiko dalyvavimas veikloje nepriklauso nuo tėvų sprendimo prisidėti.“
             Aiškiai įvardytas savanoriškumo principas padeda išvengti konfliktų, stiprina darželio atsakomybę ir užtikrina, kad vaiko gerovė nebūtų priklausoma nuo papildomų mokėjimų.

Rinkliavų skaidrumas, neutralumas, nediskriminavimas ir vaikų teisių apsauga
             Viešojoje erdvėje tėvų pasisakymai dėl darželiuose renkamų tėvų rinkliavų dažnai pasižymi kritišku vertinimu. Tėvai kelia klausimus dėl šių rinkliavų teisėtumo, finansinės naštos bei skaidrumo. Analizuojant jų argumentus, galima išskirti kelias pagrindines temines kryptis, turinčias tiesioginę reikšmę tiek vaiko teisių apsaugai, tiek ugdymo įstaigos pareigoms.
             1. Rinkliavų teisėtumas ir teisinis pagrindas – dalis tėvų atkreipia dėmesį į tai, kad darželio teikiamos paslaugos yra finansuojamos iš valstybės ir savivaldybių biudžetų, o tėvai papildomai apmoka maitinimą, ugdymo priemones ir kitas būtinas išlaidas. Todėl rinkliavų už šventes, renginius
ar papildomas priemones galimas privalomumas kelia abejonių dėl jų teisėtumo. Pagal galiojančius teisės aktus, įskaitant Švietimo įstatymą, visi papildomi mokėjimai gali būti tik savanoriški, o jų privalomas pobūdis pažeistų tiek tėvų, tiek vaikų teises.
             2. Finansinis spaudimas ir lygybės principas – tėvai dažnai akcentuoja netiesioginį spaudimą prisidėti finansiškai, bijodami, kad neprisidėjimas gali turėti įtakos vaikui – jo patirčiai, dalyvavimui
veiklose ar santykiams grupėje. Kai kurioms šeimoms tokios rinkliavos tampa finansine našta, tačiau
jos vis tiek stengiasi prisidėti iš baimės, kad vaikas bus išskiriamas. Ši situacija tiesiogiai susijusi su
lygių galimybių užtikrinimo principu: visos iš savanoriškų lėšų finansuojamos veiklos turi būti prieinamos kiekvienam vaikui, nepriklausomai nuo tėvų finansinių galimybių.
             3. Skaidrumo, informuotumo ir atsakomybės klausimai – tėvai dažnai kelia skaidrumo problematiką – neaišku, kokios sumos renkamos, kaip jos panaudojamos, kas atsiskaito už išlaidas. Nors teisės aktai nenustato pareigos teikti oficialias rinkliavų ataskaitas, gero viešojo administravimo
principai ir darželių tarybų bei tėvų komitetų funkcijos suponuoja pareigą užtikrinti aiškią, savalaikę
ir suprantamą informaciją. Informavimas apie surinktas lėšas, jų panaudojimą ir likučius atitinka skaidrumo, sąžiningumo ir bendruomeninio pasitikėjimo standartus.
             4. Vaiko teisių apsauga ir nediskriminavimo principas – nors tėvų rinkliavos laikomos savanoriškomis, jų organizavimas turi atitikti neutralumo, nediskriminavimo ir vaiko interesų viršenybės principus. Nei tiesioginis, nei netiesioginis spaudimas tėvams prisidėti negali būti toleruojamas. Atsisakymas prisidėti neturi daryti jokios įtakos vaiko ugdymo procesui, dalyvavimui
veiklose ar jo vertinimui. Šis reikalavimas kyla tiek iš Vaiko teisių apsaugos pagrindų įstatymo, tiek iš Švietimo įstatymo ir tiek iš Lygių galimybių įstatymo nuostatų, įpareigojančių užtikrinti lygias galimybes visiems vaikams.
Ikimokyklinio ugdymo finansavimas ir tėvų savanoriškų įnašų vaidmuo
             Pagal Vietos savivaldos įstatymo nuostatas savivaldybės privalo užtikrinti, kad jų teritorijoje gyvenantiems vaikams būtų sudarytos vienodos ugdymo galimybės, nepriklausomai nuo šeimos socialinės ar finansinės padėties. Ši prievolė apima ne tik fizinį prieinamumą, bet ir realias galimybes vaikui dalyvauti visose ugdymo veiklose. Savivaldybių ir valstybės biudžetų lėšomis užtikrinamas pagrindinių ugdymo sąlygų finansavimas: pedagogų darbo užmokestis, patalpų išlaikymas, ugdymo
priemonių įsigijimas bei kitos būtinosios išlaidos. Tačiau tyrimai ir institucijų praktika rodo, kad biudžetinės lėšos ne visada padengia visą papildomų ugdymo iniciatyvų spektrą. Todėl ugdymo įstaigos organizuoja veiklas, kurių finansavimas iš dalies priklauso nuo tėvų savanoriškų įnašų – ekskursijos, edukacijos, kultūriniai renginiai ar teatro spektakliai dažnai nėra dengiami iš savivaldybės biudžeto. Tai sudaro prielaidas atsirasti papildomam finansavimo modeliui, kuriame institucijų ir tėvų indėlis tampa mišrus. Šis mišrus finansavimo modelis, nors padidina ugdymo veiklų
įvairovę ir praturtina vaikų patirtis, kartu kelia etinių, socialinių ir valdymo problemų. Dalis tėvų suvokia savanoriškus įnašus kaip privalomus, bijodami, kad neprisidėjimas gali turėti neigiamų pasekmių jų vaikams. Tai gali kurti socialinę nelygybę ir įtampą tarp bendruomenės narių, ypač kai nėra aiškiai pristatoma, kokios veiklos finansuojamos iš biudžeto, o kokioms reikalingi papildomi įnašai. Tokia situacija tiesiogiai paliečia lygių galimybių, skaidrumo ir vaiko teisių apsaugos principus. Ugdymo įstaigos taip pat aktyviai ieško alternatyvių finansavimo šaltinių – dalyvauja projektuose, pasitelkia rėmėjų paramą ir pan. Šios priemonės padeda užtikrinti, kad organizuojamos veiklos ir iniciatyvos būtų prieinamos visiems vaikams, neatsižvelgiant į tėvų finansines galimybes.
Socialiai jautrių šeimų vaikų dalyvavimo ugdymo veiklose užtikrinimas
             Savivaldybių pateikti duomenys rodo, kad socialiai jautrių šeimų vaikų dalyvavimas ugdymo procese užtikrinamas taikant kelias tarpusavyje papildančias priemones. Šios priemonės orientuotos į lygių galimybių įgyvendinimą, socialinės atskirties mažinimą ir konfidencialumo užtikrinimą.
             1. Finansinė parama ir projektinės programos – savivaldybės ugdymo įstaigos pasitelkia projektinį finansavimą, t.y. dalyvavimą projektuose, pvz., „Ankstyvojo ugdymo užtikrinimas vaikams iš socialinę riziką patiriančių šeimų“, taip pat naudojasi nacionalinės programos „Kultūros pasas“ lėšomis. Šios priemonės leidžia vaikams dalyvauti veiklose nepriklausomai nuo šeimos finansinės situacijos, taip užtikrinant lygių galimybių principą, vengiant stigmatizacijos ir stiprinant prevencinę socialinės įtraukties funkciją.
             2. Tėvų savanoriškumas ir diskretiška pagalba – analizė rodo, kad svarbų vaidmenį užtikrinant vaikų dalyvavimą papildomose veiklose atlieka tėvų savanoriškas įsitraukimas. Išvykos, ekskursijos, edukacijos gali būti finansuojamos iš įvairių šaltinių – tėvų savanoriškų įnašų, ugdymo įstaigos biudžeto, rėmėjų ar socialinių partnerių lėšų, taip pat mišriu būdu, pasitelkiant Kultūros paso
finansavimą. Socialiai remtini vaikai šiose veiklose dažnai dalyvauja nemokamai. Tėvai ir pedagogai
neretai elgiasi solidariai, konfidencialiai padėdami užtikrinti, kad nė vienas vaikas nebūtų išskiriamas
ar patirtų neigiamų pasekmių dėl finansinių kliūčių.
             3. Išlaidų kompensavimas užtikrinant konfidencialumą – tyrimas atskleidė, kad dalis savivaldybių ugdymo įstaigų kompensuoja išlaidas socialiai pažeidžiamų šeimų vaikams, naudodamos įstaigos biudžetines lėšas, rėmėjų paramą ar tikslines lėšas, tokias kaip 1,2 proc. gyventojų pajamų mokesčio skiriama dalis. Šios kompensacijos paprastai teikiamos konfidencialiai,
taip apsaugant vaikų ir šeimų privatumą bei vengiant bet kokio stigmatizavimo.
Rizikos, susijusios su tėvų savanoriškais įnašais darželiuose
             Nors tėvų savanoriški įnašai teoriškai yra neprivalomi, praktikoje jų taikymas gali kelti teisinių ir socialinių rizikų, galinčių pažeisti tiek tėvų teises, tiek vaikų interesus. Pagrindinės rizikos grupės yra šios:
             1. Privalomumo iliuzija – net jei įnašas deklaruojamas kaip „savanoriškas“, socialinis spaudimas ar neformalūs reikalavimai gali priversti tėvus jaustis įpareigotais mokėti. Pavyzdžiui, kai
tam tikros veiklos – ekskursijos, edukacijos ar šventės – laikomos „privalomomis“, atsisakymas prisidėti gali sukelti socialinį spaudimą arba priversti tėvus dalyvauti nepageidaujamuose susitarimuose. Tokiu būdu nominaliai savanoriški įnašai gali tapti privalomais, pažeidžiant tėvų teisę
į savarankišką sprendimą bei vaikų teisę į vienodas ugdymo galimybes.
             2. Skaidrumo stoka – nepakankamas informavimas apie lėšų surinkimą ir panaudojimą didina neteisėto arba netikslingo finansų naudojimo riziką. Analizė, atlikta 60 savivaldybių duomenų
pagrindu, rodo, kad daugelyje įstaigų rinkliavas organizuoja tėvų komitetai, aktyvūs tėvai, o formalus
kontrolės mechanizmas dažnai neegzistuoja. Tėvai gali neturėti galimybės gauti detalių ataskaitų apie lėšų panaudojimą, todėl kyla grėsmė, kad surinktos lėšos gali būti naudojamos ne pagal deklaruotus tikslus.
             3. Galima diskriminacija socialiai pažeidžiamų šeimų atžvilgiu – vaikai iš šeimų, kurios negali prisidėti savanoriškais įnašais, gali jaustis stigmatizuojami arba būti neįtraukti į tam tikras veiklas. Tokia situacija gali pažeisti lygių galimybių principą ir turėti ilgalaikį neigiamą poveikį vaikų
socialiniam ir emociniam vystymuisi.
Skundų nagrinėjimo svarba dėl tėvų savanoriškų rinkliavų darželiuose
              Darželio veikloje, be ugdymo proceso, svarbus ir finansinių iniciatyvų organizavimas, ypač kai kalbama apie savanoriškas tėvų rinkliavas. Nors tokios rinkliavos dažnai laikomos papildoma parama įstaigai, būtina užtikrinti, kad jų organizavimas vyktų atsakingai, nepažeidžiant vaikų ir šeimų
interesų. Šiuo požiūriu ypač svarbi efektyvi skundų nagrinėjimo sistema, leidžianti tėvams pranešti apie bet kokius spaudimo ar diskriminacijos atvejus.
              Tikėtina, kad tėvai dažnai nesikreipia dėl kelių priežasčių:
              1) baimės, jog skundas gali turėti neigiamų pasekmių jų vaikui (pvz., išskyrimas grupėje, įtampa su pedagogais);
              2) abejonių dėl skundo veiksmingumo, konfidencialumo ar objektyvumo;
              3) pakankamos informacijos apie teisę skųsti neteisėtas ar privalomas rinkliavas stokos.
             Ši situacija rodo būtinybę užtikrinti konfidencialų, prieinamą ir operatyvų skundų teikimo mechanizmą bei aktyviau informuoti tėvus apie jų teises ir galimybes ginti vaiko interesus.             Būtina:
             1. Užtikrinti, kad rinkliavos išliktų tikrai savanoriškos;
             2. Apsaugoti vaikų gerovę ir lygiateisiškumą.
Labdaros ir paramos įstatymo pataisų poveikis darželių finansavimui
             Nuo 2025 metų įsigaliojus Labdaros ir paramos įstatymo pataisoms, gyventojai nebegali skirti 1,2 % sumokėto pajamų mokesčio (GPM) ugdymo įstaigoms. Iki šiol šios lėšos buvo svarbi papildoma finansavimo priemonė darželiams, leidusi gerinti ugdymo kokybę, įsigyti priemones, organizuoti kūrybines veiklas bei renginius, skirtus visiems vaikams.
             1. Finansavimo sumažėjimas ir galimas papildomų veiklų ribojimas
             Dėl šių pakeitimų darželiai gali susidurti su esminėmis problemomis. Pirmiausia, sumažėjęs papildomas finansavimas gali riboti ugdymo įstaigų galimybes organizuoti kūrybinius užsiėmimus, edukacines išvykas ar kitus projektus. Tokios veiklos gali tapti priklausomos nuo alternatyvių finansavimo šaltinių arba iš viso apribotos.
             2. Alternatyvūs finansavimo šaltiniai ir tėvų savanoriškų įnašų vaidmuo
             Dėl sumažėjusių lėšų darželiams teks intensyviau ieškoti kitų finansavimo šaltinių: savivaldybių biudžeto, projektų ar tėvų savanoriškų įnašų. Svarbu užtikrinti, kad bet kokie tėvų įnašai būtų tikrai savanoriški, o jų atsisakymas neturėtų įtakos vaikų dalyvavimui veiklose ar ugdymo kokybei. Tai reiškia, kad darželių administracija turės sustiprinti aiškią komunikaciją su tėvais, užtikrinti skaidrumą, neutralumą ir lygių galimybių principą.
             3. Potencialus poveikis vaikų interesams
             Jeigu alternatyvių finansavimo šaltinių bus nepakankamai, kai kurios papildomos ugdymo priemonės ar veiklos gali būti ribojamos. Tai gali turėti tiesioginį poveikį vaikų patirčiai ugdymo procese, apribojant galimybes dalyvauti kūrybinėse ar edukacinėse veiklose, kurios praturtina ugdymo patirtį. Svarbu pabrėžti, kad šios pataisos neturi tiesioginės įtakos savivaldybių biudžetui – jos tik sumažina papildomą paramos srautą, kurį ugdymo įstaigos iki šiol naudojo savarankiškai. Savivaldybių atsakomybė už bazinių ugdymo sąlygų užtikrinimą lieka nepakitusi.
             Siūlymai:
             Siekiant užtikrinti, kad ugdymo įstaigose organizuojamos tėvų komitetų, bendruomenės ar kitų iniciatyvų rinkliavos būtų tikrai savanoriškos ir nepažeistų vaikų teisių, rekomenduojama įgyvendinti šias priemones:
             1. Aiškus informavimas ir komunikacija
             Tėvams privalo būti aiškiai iškomunikuota, kad visos rinkliavos yra savanoriškos. Ši informacija turėtų būti pateikta raštu, pvz., per elektroninius dienynus, oficialius grupių pranešimus ar stendus.
             Rinkliavų organizatoriai turi aiškiai nurodyti, kad neprisidėjimas neturės jokių pasekmių vaikui ar šeimai.
             2. Teisinis reguliavimas ir įstaigos politika
             Ugdymo įstaiga turėtų parengti ir patvirtinti vidaus taisykles, aiškiai apibrėžiančias rinkliavų organizavimo tvarką, savanoriškumo principą ir atsakomybę už jų vykdymą.
              Draudžiama tiesiogiai ar netiesiogiai spausti tėvus dėl lėšų mokėjimo.
             3. Neutralumas ir nediskriminavimas
              Rinkliavų vykdymas neturi būti susijęs su sąrašais, leidžiančiais identifikuoti, kas prisidėjo ar ne, siekiant apsaugoti tėvų privatumą ir išvengti socialinio spaudimo.
              Visos veiklos, finansuojamos iš rinkliavų, turi būti prieinamos visiems vaikams, nepriklausomai nuo jų tėvų finansinio dalyvavimo.
             4. Priežiūra ir skaidrumas
              Tėvų komitetai turėtų viešai pateikti informaciją apie surinktų lėšų paskirtį, patirtas išlaidas ir galimus likučius, užtikrinant skaidrumą ir mažinant galimybę lėšoms būti naudojamoms ne
pagal paskirtį.
              Ugdymo įstaigos vadovybė turi stebėti, ar rinkliavų organizavimo procesas atitinka teisės
aktus ir nekelia įtampos tarp tėvų.
              5. Skundų nagrinėjimo mechanizmas
              Sukurti aiškią skundų teikimo ir nagrinėjimo tvarką, leidžiančią tėvams pranešti apie galimus pažeidimus ar spaudimą prisidėti, užtikrinant konfidencialumą, greitą reagavimą ir vaikų interesų apsaugą.



